b'\n_START_ARTICLE_\nTeoria coardelor\n_START_SECTION_\nSingularitate cosmic\xc4\x83\n_START_PARAGRAPH_\nPentru ca "teoria coardelor" s\xc4\x83 devin\xc4\x83 "teoria tuturor lucrurilor existente \xc3\xaen univers", ea trebuia s\xc4\x83 explice na\xc8\x99terea universului, adic\xc4\x83 momentul la care s-a produs\xc2\xa0Big Bangul. Timp de zece ani fizicienii au cercetat posibilitatea celor dou\xc4\x83 teorii de a se explica una pe alta, de a se completa. Rezultatele \xc3\xaens\xc4\x83 au fost dezastruoase, iar cur\xc3\xa2nd teoriile au fost aproape de autodistrugere reciproc\xc4\x83. Cercet\xc4\x83torii Big Bangului au ajuns prin extrapolare din ce \xc3\xaen ce mai aproape de momentul crucial: mai \xc3\xaent\xc3\xa2i mai aproape cu un miliard de ani, apoi la momentul form\xc4\x83rii primilor atomi, apoi c\xc3\xa2nd universul avea numai c\xc3\xa2teva sute de mii de ani, \xc8\x99i p\xc3\xa2n\xc4\x83 la urm\xc4\x83 la momentul c\xc3\xa2nd universul num\xc4\x83ra doar c\xc3\xa2teva secunde de existen\xc8\x9b\xc4\x83. Aici fizicienii s-au confruntat cu o dificultate major\xc4\x83: \xe2\x80\x9eProblema fundamental\xc4\x83 a cosmologiei este c\xc4\x83 legile fizicii, a\xc8\x99a cum sunt ele cunoscute, sunt anulate \xc3\xaen momentul Big Bangului. Unii spun, ce e r\xc4\x83u \xc3\xaen asta, ce e r\xc4\x83u dac\xc4\x83 legile fizice se pr\xc4\x83bu\xc8\x99esc? Totu\xc8\x99i, pentru un fizician aceasta este un dezastru. Toat\xc4\x83 via\xc8\x9ba ne-am dedicat faptului c\xc4\x83 universul se supune unor legi cunoscute, legi care pot fi transcrise \xc3\xaen limbajul matematicii, dar aici avem miezul universului \xc3\xaensu\xc8\x99i, o pies\xc4\x83 care \xc3\xaens\xc4\x83 lipse\xc8\x99te \xc8\x99i care transcende legile fizice.\xe2\x80\x9d (cf. Michio Kaku). Momentul Big Bangului mai este cunoscut \xc8\x99i sub numele de\xc2\xa0singularitate cosmic\xc4\x83\xc2\xa0(\xe2\x80\x9ecosmic singularity\xe2\x80\x9d), adic\xc4\x83 locul unde ecua\xc8\x9biile \xc3\xae\xc8\x99i pierd sensul.\n_START_SECTION_\nCinci teorii ale coardelor\n_START_PARAGRAPH_\nNici teoria coardelor nu a avut o soart\xc4\x83 mai bun\xc4\x83: din ce \xc3\xaen ce mai mul\xc8\x9bi cercet\xc4\x83tori lucrau la ea, dar se \xc3\xaent\xc3\xa2mpla un lucru curios. Fizicienii au g\xc4\x83sit o a doua versiune la teoria ini\xc8\x9bial\xc4\x83, apoi a treia \xc8\x99i \xc3\xaen cur\xc3\xa2nd aveau s\xc4\x83 vorbeasc\xc4\x83 chiar despre cinci teorii diferite ale coardelor. A devenit limpede c\xc4\x83 nu acestea erau mult-c\xc4\x83utata "teorie a tuturor lucrurilor", \xc8\x99i c\xc4\x83 nu aveau s\xc4\x83 dea nici o solu\xc8\x9bie problemelor nerezolvate. Chiar c\xc3\xa2nd comunitatea oamenilor de \xc8\x99tiin\xc8\x9b\xc4\x83 se preg\xc4\x83tea s\xc4\x83 dea uit\xc4\x83rii teoria coardelor cu tot cu cele cinci versiuni ale ei, a ap\xc4\x83rut o alt\xc4\x83 idee:\xc2\xa0supra-gravita\xc8\x9bia\xc2\xa0(\xe2\x80\x9esuper gravity\xe2\x80\x9d), no\xc8\x9biune impus\xc4\x83 discu\xc8\x9biilor de c\xc4\x83tre Michael Duff, profesor la Universitatea din\xc2\xa0Michigan,\xc2\xa0Ohio, SUA.\n_START_SECTION_\nUniversuri multiple\n_START_PARAGRAPH_\nCea mai recent\xc4\x83 no\xc8\x9biune introdus\xc4\x83 de cercet\xc4\x83tori este cea a\xc2\xa0universului multiplu\xc2\xa0- \xc3\xaen englez\xc4\x83: \xe2\x80\x9emultiverse\xe2\x80\x9d ("multivers"). Acesta \xe2\x80\x9ear putea con\xc8\x9bine un num\xc4\x83r infinit de universuri, fiecare cu legi diferite ale fizicii. Probabil c\xc4\x83 \xc3\xaen fiecare moment au loc Big Banguri. Universul nostru coexist\xc4\x83 cu alte membrane, alte universuri care sunt de asemenea \xc3\xaen expansiune. S-ar putea ca universul nostru s\xc4\x83 nu fie dec\xc3\xa2t un balon plutind \xc3\xaentr-un ocean de alte baloane.\xe2\x80\x9d (cf. Michio Kaku)._NEWLINE_Fizicienii mai fac \xc3\xaenc\xc4\x83 un pas \xc3\xaenainte \xc8\x99i \xc3\xae\xc8\x99i propun s\xc4\x83 creeze un univers nou \xc3\xaen laborator. Alan Guth presupune c\xc4\x83 momentul \xc3\xaen care vom crea universuri \xc3\xaen pivni\xc8\x9ba casei nu este chiar at\xc3\xa2t de departe \xc8\x99i de neconceput, iar procesul nu ar pune \xc3\xaen pericol propriul univers \xc3\xaen care tr\xc4\x83im.\n_START_SECTION_\nTeoria M\n_START_PARAGRAPH_\nP\xc3\xa2n\xc4\x83 \xc3\xaen 1995, oamenii de \xc8\x99tiin\xc8\x9b\xc4\x83 credeau c\xc4\x83 sunt 5 teorii ale supercoardelor (tipul I, tipul IIA, tipul IIB, \xc8\x99i dou\xc4\x83 versiuni ale teoriei heterotice a coardelor). Aceast\xc4\x83 perspectiv\xc4\x83 s-a schimbat c\xc3\xa2nd \xc3\xaen 1995, Edward Witten a sugerat c\xc4\x83 cele 5 teorii erau doar cazuri izolate ale unei teorii cu 11 dimensiuni, numit\xc4\x83 Teoria M. Supozi\xc8\x9bia lui Witten era bazat\xc4\x83 pe munca unor numero\xc8\x99i fizicieni, printre care \xc8\x99i Ashoke Sen, Chris Hull, Paul Townsend \xc8\x99i Michael Duff. Anun\xc8\x9barea lui a dus la o agita\xc8\x9bie de documentare acum cunoscut\xc4\x83 drept a doua revolu\xc8\x9bie a supercoardelor.\n_START_SECTION_\nUnificarea teoriilor supercoardelor\n_START_PARAGRAPH_\n\xc3\x8en anii 1970 mul\xc8\x9bi fizicieni au devenit interesa\xc8\x9bi de teoriile supra-gravita\xc8\x9biei, care aduc la un loc teoria general\xc4\x83 a relativit\xc4\x83\xc8\x9bii cu supersimetria. \xc3\x8en timp ce teoria general\xc4\x83 a relativit\xc4\x83\xc8\x9bii este valabil\xc4\x83 \xc3\xaen orice num\xc4\x83r de dimensiuni, supra-gravita\xc8\x9bia aduce o nou\xc4\x83 limit\xc4\x83 de dimensiuni. \xc3\x8en 1978 Werner Nahm a demonstrat c\xc4\x83 num\xc4\x83rul maxim de dimensiuni spa\xc8\x9biu-timp necesare pentru a formula o teorie supersimetric\xc4\x83 este de 11. \xc3\x8en acela\xc8\x99i an, Eugene Cremmer, Bernard Julia \xc8\x99i Joel Scherk de la \xc3\x89cole Normale Sup\xc3\xa9rieure au demonstrat c\xc4\x83 supra-gravita\xc8\x9bia nu numai c\xc4\x83 permite p\xc3\xa2n\xc4\x83 la 11 dimensiuni, dar e cea mai elegant\xc4\x83 \xc3\xaen acest num\xc4\x83r de dimensiuni.'